Az 1924-ben megalakult Nemzetközi Sakkszövetség első intézkedései között szabályozta a férfi sakkvilágbajnokság rendszerét, és ezzel párhuzamosan létrehozta a női sakkvilágbajnokság intézményét. Az első női sakkvilágbajnokságra 1927-ben az első hivatalos sakkolimpiával egyidejűleg került sor. Az első női világbajnoki címet a cseh származású, Oroszországban felnőtt, majd az ottani forradalom után Angliában letelepedett Vera Menchik szerezte meg, és ezt több alkalommal (1930, 1931, 1933, 1935, 1937 és 1939) megvédve, egészen 1944-ben bekövetkezett haláláig viselte. A női sakkozók kis száma miatt a háború előtti időszakban a világbajnoki verseny győztesét nevezték világbajnoknak, és a férfi világbajnokságtól eltérően a cím védőjének is részt kellett a versenyen vennie. Vera Menchik a világbajnoki címét e versenyeken kívül egy 1934-ben rendezett nemhivatalos és egy 1937-ben rendezett hivatalos párosmérkőzésen is megvédte a kor akkori második legerősebb női sakkozójának számító Sonja Graf ellenében.